Id-Deċiżjoni tal-Kunsill
tal-25 ta' Lulju 1985
li tistabbilixxi l-proċedura għall-ħatra ta' dawk il-membri tal-Fondazzjoni Ewropea li għandhom jintgħażlu mill-Komunità
(85/375/KEE)
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea, u partikolarment l-Artikolu 235 tiegħu,
Wara li kkunsidra l-proposta mressqa mill-Kummissjoni [1],
Wara li kkunsidra l-opinjoni tal-Parlament Ewropew [2],
Billi r-rappreżentanti tal-Gvernijiet ta' l-Istati Membri, mlaqqgħin fi ħdan il-Kunsill, stabbilew, bi Ftehim tad-29 ta' Marzu 1982, Fondazzjoni Ewropea;
Billi dak il-Ftehim jipprovdi li 10 membri tal-Bord tal-Fondazzjoni jistgħu jinħatru mill-Komunità;
Billi għandha tiġi stabbilita proċedura biex dan id-dritt ikun jista’ jitħaddem;
Billi għandha ssir disposizzjoni għall-parteċipazzjoni xierqa fil-Bord tal-Fondazzjoni mill-Membri tal-Parlament Ewropew;
Billi t-Trattat ma pprovdiex is-setgħat speċifiċi meħtieġa għal dan l-iskop,
IDDEĊIEDA KIF ĠEJ:
Artikolu 1
Il-membri tal-Bord tal-Fondazzjoni Ewropea, li l-Komunità hija responsabbli mill-ħatra tagħhom, għandhom jinħatru mill-Kunsill filwaqt li jaġixxi b'maġġoranza kwalifikata, fuq proposta mill-Kummissjoni wara li jikkonsulta l-Parlament Ewropew.
Artikolu 2
Fit-tħejjija tal-proposta tagħha, il-Kummissjoni għandha tagħżel persuni eminenti minħabba l-kompetenza u l-esperjenza tagħhom. Din għandha tiżgura li l-indipendenza tal-persuni proposti tkun mingħajr l-ebda dubju.
Il-lista ta' l-ismijiet proposti għandha tinkludi fiha dawk tal-Membri tal-Parlament Ewropew.
Artikolu 3
Din id-Deċiżjoni għandha tidħol fis-seħħ fid-data li fiha jidħol fis-seħħ il-Ftehim li jistabbilixxi l-Fondazzjoni Ewropea.
Magħmula fi Brussel, fil-25 ta' Lulju 1985.